Porți deschise la Camera Deputaților, de Ziua Copilului / În program, spectacole de teatru și de magie, întâlniri cu personaje fantastice, animatori pe picioroange, tobogane gonflabile
Camera Deputaţilor îşi deschide porţile sâmbătă, 1 iunie, cu ocazia Zilei Copilului. Astfel, între orele 10.00 – 17.00, instituţia va putea fi vizitată, în regim de gratuitate, de copii şi însoţitorii acestora, potrivit unui comunicat de presă al instituției.
Accesul este permis pe la intrarea C1, nivel P, cu un flux de vizitare continuu (acces prin Bulevardul Naţiunile Unite).
Vizitatorii vor avea posibilitatea să vadă sălile în care se desfăşoară activitatea parlamentară, respectiv „I.I.C. Brătianu”, „Take Ionescu”, „Unirii”, „Mihai Viteazul”, sala Biroului permanent „Barbu Catargiu”, Cabinetul preşedintelui Camerei Deputaţilor, Galeria de onoare și Galeria presei, precum și sala de plen a forului legislativ.
Ca şi la ediţiile anterioare, copiii vor putea participa la o serie de activități distractive şi educative, organizate împreună cu mai multe instituţii partenere ale Camerei Deputaţilor, care vor include:
- – spectacole de teatru și de magie, întâlniri cu personaje fantastice îndrăgite de copii, animatori pe picioroange, tobogane gonflabile, pictură pe față pentru micii vizitatori, un stand unde vor concura micii microbiști, care vor primi mingi și tricouri cu autografele fotbaliștilor din „Generația de Aur”, șah, tenis de masa, survol avioane, drone, roboți, simulatoare de zbor și căști VR, momente de prezentare a tradițiilor militare, fanfară militară, prezentare de câini și cai ai forțelor de ordine și multe alte surprize;
- – organizarea, în cadrul Bazei sportive „Ion Rațiu”, în perioada 28 mai – 1 iunie, a unei competiții dedicate copiilor practicanți ai tenisului de câmp – „Turneul micilor campioni – Camera Deputaților”, cu premii de peste 10.000 de lei, acordate sub forma unor vouchere pentru echipamente sportive. Informații suplimentare despre competiție pot fi obținute accesând următorul link: https://cic.cdep.ro/turneu.html.
Prima ediţie a evenimentului „Porţi deschise pentru copii” a avut loc în 2007. Acţiunea a devenit, deja, o tradiţie prin care Camera Deputaţilor marchează Ziua Internaţională a Copilului şi oferă vizitatorilor ocazia de a cunoaşte una dintre cele mai importante instituţii ale statului.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank